Ministra Justiției, Alina Gorghiu, a dat detalii marți, 19 martie, despre traseul fugarului Cătălin Cherecheș după ce va fi adus în țară.
"Vestea bună a zilei de astăzi se confirmă, este cea conform căreia fugarul Cătălin Cherecheș va ajunge foarte curând în România pentru a executa pedeapsa de 5 ani pentru infracțiuni de corupție, mai exact pentru infracțiunea de luare de mită.
Înțeleg interesul maxim al presei pentru aducerea acestui fugar în țară, acesta este și motivul acestei declarații de presă. Însă, vreau să vă spun că pot să vă ofer doar informații care sunt destinate publicului, sunt anumite informații care au natură confidențială și pe care nu o să pot să le comunic cu dvs.
Vreau să vă informez că va fi astăzi adus în România pe cale terestră, escortat de colegii de la poliția din Germania. Desigur, la graniță îl vor prelua colegii din Poliția Română.
Acesta își va executa, la momentul în care va ajunge în România, pedeapsa într-un penitenciar cu regim închis", a declarat Alina Gorghiu.
Pentru a pune în aplicare mandatul european de arestare și pentru ca fostul primar Cătălin Cherecheș să fie predat autorităților române, Ministerul Justiției, prin Administrația Națională a Penitenciarelor, a oferit autorităților din Germania un set de garanții cu privire la condițiile din penitenciare, a precizat Alina Gorghiu, în condițiile în care Italia folosește acest argument pentru a nu preda fugarii care au găsit înțelegere în justiție în Peninsulă.
"Acest demers la care noi ne-am angajat vă asigur că va fi executat cu bună-credință. Aceste garanții cu privire la condițiile de detenție au fost apreciate pozitiv de instanțele din Germania, astfel încât, ați văzut deznodământul, s-a decis predarea lui Cătălin Cherecheș.
Va fi încarcerat la Penitenciarul Rahova pentru o perioadă de carantină și observare, așa cum bine ați menționat în presă, de 21 de zile.
Secția în care va fi încarcerat pentru această perioadă este Secția E2 destinată persoanelor condamnate, majore, de sex masculin. Majoritatea persoanelor care sunt extrădate în România, inclusiv cele din Germania pentru care s-a acordat din partea statului român setul de garanții, au efectuat această perioadă de carantină și observare în Penitenciarul de la Rahova, deci nu este nici un element de noutate în această privință.
După perioada de carantină, persoana va fi transferată într-un alt penitenciar în care va executa pedeapsa. La acest moment, penitenciarul în care va executa pedeapsa nu este o informație publică însă regula, vă pot comunica, este aceea că pedeapsa se execută într-un penitenciar care se află în proximitatea domiciliului persoanei condamnate", a mai declarat Alina Gorghiu.
La Rahova, camerele de detenție îi vor asigura condamnatului pat individual.
"Detalii despre Rahova ați cerut fiecare dintre dumneavoastră, vreau să vi le ofer în mod public și transparent. La Rahova fugarul Cătălin Cherecheș, conform garanțiilor comunicate de către Administrația Națională a Penitenciarelor va fi cazat cu maxim încă 2 persoane, într-o cameră cu o suprafață de aproximativ 19 mp2, suprafață care include și mobilierul aferent și patul, fără să cuprindă spațiul destinat grupului sanitar. Vorbim despre un penitenciar în care foarte recent au fost inaugurate încă 243 de locuri noi de cazare. Deci nu se va pune problema de condiții precare de detenție, cum de altfel încercăm pentru fiecare deținut din România.
Camerele de detenție îi vor asigura condamnatului pat individual, așa cum se întâmplă pentru fiecare deținut. Sunt dotate aceste camere cu mobilier, instalații de încălzire, utilități igienico-sanitare, cu acces permanent la apă potabilă și apă caldă.
Va beneficia de asemenea, ca orice alt deținut, de întreaga infrastructură penitenciară pornind cu alimentație diversificată, acces la un punct comercial din incinta unității, acces la publicații, acces la asistență medicală.
Îi vom asigura lui Cătălin Cherecheș, repet ca oricărui alt deținut, toate drepturile care sunt recunoscute de lege pentru că toți sunt egali în fața legii."
Alina Gorghiu a mai precizat că pedeapsa lui Cherecheș nu va putea crește după ce se va întoarce în țară, pentru că legea privind fugarii nu a intrat încă în vigoare.
"Cu privire la cadrul legal care să îmbunătățească situația statului român raportat la fugari, vreau să vă spun că aștept soluția care sper să vină mâine de la Curtea Constituțională cu privire la legea prin care fugarii vor fi pedepsiți și pentru evadare, adică acea prevedere propusă de Ministerul Justiției, votată de Parlamentul României prin care la pedeapsa pe care o au se poate adăuga și pedeapsa pentru evadare și anume între 6 luni și 3 ani. A fost o soluție, repet, propusă de Ministerul Justiției și care vizează să ducă la diminuarea procentului de fugari din România.", a concluzionat Alina Gorghiu.
Un alt proiect de lege prevede ca persoana care fuge din țară trebuie să scoată din buzunar bani pentru aducerea sa în țară.